Pranešimas žiniasklaidai

2024 11 08, Vilnius

**„ORLEN Lietuva“ komunikacijos partnere pasirinko agentūrą „Idea prima“**

**Dešimtyje šalių veikiančio energetikos koncerno ORLEN valdoma bendrovė „ORLEN Lietuva“ pasirinko komunikacijos partnerius – jais tapo pokyčių komunikacijos agentūra „Idea prima“.**

„Lenkijos kapitalo grupė ORLEN yra didžiausia kompanija regione, Lietuvoje valdanti strateginės reikšmės gamyklą Mažeikiuose, jūros terminalą Būtingėje bei europinę ir plačiąją vėžes jungiantį geležinkelių terminalą Mockavoje. Visai grupei transformuojantis bei aktyviai dekarbonizuojant veiklą energetikos sektoriuje, svarstomos ir naujos investicijos Lietuvoje, ypač atsinaujinančios energijos srityje. Stiprindami savo vaidmenį šalies ekonominiame gyvenime, stipriname ir komunikaciją su visuomene, mums svarbiomis bendruomenėmis ir kitomis suinteresuotomis šalimis“, – sako „ORLEN Lietuva“ komunikacijos direktorius Tomas Digaitis.

Pasak jo, skaičiuojama, jog ORLEN grupės investicijos Lietuvoje siekia daugiau nei 4,5 mlrd. JAV dol. Tad pasirenkant komunikacijos partnerius, bendrovei buvo svarbi agentūros patirtis dirbant su didelėmis energetikos sektoriaus kompanijomis, strateginis požiūris ir gebėjimas efektyviai užmegzti dialogą su visuomene.

„Idea prima“ direktoriaus ir partnerio Pauliaus Tamulionio teigimu, „ORLEN Lietuva“ parodytas pasitikėjimas leis atskleisti agentūros specialistų sukauptą patirtį didelių verslo įmonių konsultavimo, strateginių ir taktinių planų rengimo srityse.

„Kartu tai bus puiki galimybė prisidėti prie bendrovės, kuri yra didžiausia Lietuvoje mokesčių mokėtoja, veiklos tikslų įgyvendinimo, tuo parodant komunikacijos svarbą šiuolaikinio verslo valdyme“, – sako P. Tamulionis.

ORLEN grupė – tai integruota, diversifikuotą veiklą vykdanti energetikos įmonių grupė, įtraukta į prestižinius „Fortune Global 500“ ir „Platts TOP250“ sąrašus. ORLEN grupė šiandien veikia dešimtyje rinkų: Lenkijoje, Čekijos Respublikoje, Vokietijoje, Lietuvoje, Slovakijoje, Vengrijoje, Austrijoje, Kanadoje, Norvegijoje ir Pakistane. Nuo 2006 m. ORLEN Lietuvoje investavo beveik 4,5 mlrd. JAV dolerių į naftos perdirbimo gamyklos įsigijimą ir modernizavimą.

2002 m. įkurta pokyčių komunikacijos agentūra „Idea prima“ teikia paslaugas daugiau nei 30 verslo ir viešojo sektoriaus klientų, tarp kurių – „Akropolis Group“, „Bitė Lietuva“, „Eckes-Granini Baltic“, „Eglės sanatorija“, „Gintarinė vaistinė“, „Husqvarna“, „Kalnapilio-Tauro grupė“, Lietuvos investicinių ir pensinių fondų asociacija, „Mantinga“, „Realco“, „Urbo“ bankas, „Vesta Consulting“ ir kiti. Pernai „Idea prima“ pripažinta Lietuvos metų agentūra Baltijos šalių komunikacijos kampanijų apdovanojimuose „Mi:t&Links. Baltic Communication Awards 2023“.